Vermiste vierjarige dood gevindMia Botha (Foto via Facebook) Mia Botha, ŉ vierjarige wat Sondag as vermis aangemeld is by die Paarl-Oos-polisiestasie, se liggaam is Maandagmiddag agter ŉ laerskool in die gebied gevind. Kapt. FC van Wyk, woordvoerder van die polisie, het aan Maroela Media gesê die vierjarige is Sondagmiddag omstreeks 16:00 as vermis aangemeld. “Die omstandighede oor hoe sy verdwyn het, word ondersoek. ŉ Soektog is van stapel gestuur en skoliere by ŉ laerskool het haar liggaam Maandagmiddag in die bosse by die skool se rugbyveld gevind.” Maroela Media verneem sy is by Nederburg Primêre Skool gevind. “Sy het beserings aan haar liggaam opgedoen. ŉ Saak van moord word ondersoek,” het Van Wyk bygevoeg. Enigiemand met meer inligting word versoek om Crime Stop te kontak by 08600 10111.